אז מ'רעדט וועגן דעם עול, וואס די טייערע, קליינע מנהיגה-רוחנית טראגט, מיינט מען, ניט די הגדה נאר די קניידלעך, ניט די בעלי-בתים, נאר א נאך-שווערערן משא! די גיבורת איז אן אטלעטין, וואס הייבט שווערע, אייזערנע געוויכטער; דער באליבטער כלי-קודש איז א געוויכט-הייבערין. יא, די תמיד-פריילעכע פרוי איז גאר א פעאיקע און שטארקע געוויכט-הייבערין! יעדן מאנטיק און דאנערשטיק נאך שחרית גייט די זיסע קיילע-מלכה אריין אין א לאקאלן ספראט-קלוב, וואו זי הייבט, צווישן א חברה מוזקולעזע גיבורים, א שטאנג אנגעלאדן מיט שווערע געוויכטער, וואס וואגן איבער 250 פונט! נאך אנדערטהאלבן שעה ענדיקט זי ענדלעך די שווערע איבונגען, טוט זי אויס דעם שוץ-גארטל און זעצט זיך אוועק הארט נעבן מיר אויף א באנק אין א רואיק ווינקל אין איבונגס-זאל, וואו מיר רעדן-ארום די פאראלעלן צווישן קיילע-מלכהס רבנות און געוויכט-הייבן.